Jõudsime järeldusele, et parim viis on minna Ghanas Tamalesse ja proovida sealt edasi saada Mole Rahvusparki, mis on Ghana suurim. Bussile lootma jääda ei saanud, sest see oleks meie teekonda päeva võrra pikendanud ning seepärast võtsime  takso. Tee oli tolmune ja tuttav lateriiditolm oli taas meie kaaslaseks.    Paar tundi loksumist ja olime taas üleni punased. Riideid on siin ka suhteliselt keerukas pesta, sest vaid külma vee ja seebi kasutamisega see teetolm alla ei anna. Kõik heledamad asjad on roosakad ja nii muidugi kõigil rännumeestel. Nii et kui kohtad reisimeest ja märkad ta punetavaid riideid siin noogutad mõistvalt ja sellega on kontakt loodud.